Peder Hvelplund (EL), 2023-04-18:
Tak for det, formand.
Først og fremmest tillykke til ministeren med det første lovforslag, og det er endda et lovforslag, som Enhedslisten også kommer til at støtte, så det lover jo positivt, må vi sige.
Jeg er sådan set meget enig i det, som fru Lisbeth Bech Nielsen sagde tidligere.
Det handler jo grundlæggende også om, hvilke betingelser vi giver hinanden for at kunne være borgere i samfundet i forhold til at kunne benytte os af vores rettigheder og overhovedet at kunne få kendskab til dem.
Så derfor handler det her sådan set også helt grundlæggende om demokrati, altså det at kunne være borger i samfundet.
Og der er det jo helt væsentligt at anerkende den store udfordring, der ligger, i forhold til at en stor del af befolkningen er digitalt udsatte.
Der er flere, der har nævnt det heroppefra i forhold til ældre og i forhold til kognitivt udfordrede.
Jeg synes faktisk også, det er vigtigt at understrege, at det faktisk er et bredt spektrum af befolkningen, for hvem det her er et problem.
Der er faktisk også tale om rigtig mange unge mennesker, hvor vi nogle gange har en tendens til at forestille os, at de jo er vant til at omgås alting digitalt, men ikke, når vi taler om digitale selvbetjeningsløsninger, hverken i offentligt eller privat regi, fordi det ofte er bygget op på en helt anden måde.
Derfor synes jeg også, at det her lovforslag er et skridt fremad, for med forslaget får personer, som bliver fritaget for digital post, ret til også efterfølgende, efter ansøgning, at blive fritaget for obligatorisk selvbetjening i det offentlige.
Så jeg vil give en stor anerkendelse for at tage det skridt.
Som der er flere høringssvar der påpeger, er de digitalt udsatte borgere stadig væk i hvert enkelt tilfælde forpligtet til at ansøge om at blive fritaget.
Og det forstår jeg simpelt hen grundlæggende ikke, for hvorfor ikke give den mulighed for, at når man søger om at blive fritaget for digitale løsninger, så gælder det også for øvrige digitale selvbetjeningsløsninger?
For det virker jo nogle gange paradoksalt, at når man skal fritages for digital post, skal man også søge digitalt om at blive fritaget.
Det gør det jo altså lidt vanskeligt, hvis man er udfordret.
Derfor bliver man jo tit afhængig af andres hjælp i forhold til det, og det her handler jo grundlæggende om at kunne forbedre folks vilkår for at kunne benytte sig af løsninger.
Et andet stort problem, som også er blevet bemærket i en række høringssvar, er, at loven kun omfatter den offentlige sektor og ikke stiller de samme krav til den private sektor.
Det kunne både være banker og forsikringsselskaber eller pensionsselskaber, for også her oplever digitalt udsatte borgere jo at støde imod en mur.
Og det handler grundlæggende om, at for den store andel af os, for hvem digitale løsninger er et gode, er det her bare positivt, men der bør også være analoge alternativer til borgere, som netop ikke ser det her som en fordel, men som en udfordring.
Men uanset hvad er det her lovforslag et lille fremskridt, og derfor støtter Enhedslisten forslaget, men vi vil også gerne være med til at arbejde videre for, at vi får udvidet muligheden for, at man kan benytte sig af ikkedigitale alternativer, og sikret, at der dermed bliver lige og fri adgang til ydelser, uanset om man er digitalt udsat eller ej.